CELEX: 31983D0094
Language: el
Date: 1983-02-28 00:00:00
Title: 83/94/ΕΟΚ: Απόφαση της Επιτροπής της 28ης Φεβρουαρίου 1983 που επιτρέπει στην Ελληνική Δημοκρατία να θεσπίσει μέτρα διασφαλίσεως κατά την εισαγωγή ορισμένων προϊόντων

Avis juridique important

|

31983D0094

83/94/ΕΟΚ: Απόφαση της Επιτροπής της 28ης Φεβρουαρίου 1983 που επιτρέπει στην Ελληνική Δημοκρατία να θεσπίσει μέτρα διασφαλίσεως κατά την εισαγωγή ορισμένων προϊόντων  

Επίσημη Εφημερίδα αριθ. L 058 της 05/03/1983 σ. 0010 - 0013

***** ΑΠΟΦΑΣΗ ΤΗΣ ΕΠΙΤΡΟΠΗΣ  της 28ης Φεβρουαρίου 1983  που επιτρέπει στην Ελληνική Δημοκρατία να θεσπίσει μέτρα διασφαλίσεως κατά την εισαγωγή ορισμένων προϊόντων  (83/94/ΕΟΚ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  την πράξη προσχωρήσεως της Ελλάδας, και ιδίως το άρθρο 130,  Εκτιμώντας:  ότι η Ελλάδα, στις αιτήσεις που υπέβαλε στις 13 και στις 18 Ιανουαρίου καθώς και στην αίτηση που υπέβαλε στις 18 Φεβρουαρίου 1983, παρέσχε στην Επιτροπή ορισμένο αριθμό στοιχείων, βάσει των οποίων η τελευταία δύναται να διαπιστώσει την ύπαρξη σοβαρών δυσχερειών, η οποία σε ορισμένους τομείς είναι δυνατό να παραταθεί·  ότι, στις 19 Ιανουαρίου 1983, η Επιτροπή, με την απόφαση 83/15/ΕΟΚ (1), για να αποτραπεί η επιδείνωση της υφισταμένης οικονομικής καταστάσεως, επέτρεψε στην Ελλάδα να θεσπίσει έως την 1η Μαρτίου 1983 καθεστώς επιβλέψεως των εισαγωγών για τα προϊόντα που αναφέρονται στην εν λόγω απόφαση·  ότι η θέσπιση του μεταβατικού αυτού καθεστώτος θα επιτρέψει στην Επιτροπή να συγκεντρώσει τα στοιχεία που είναι αναγκαία για να αποφασίσει ως προς το περιεχόμενο των αιτήσεων περί λήψεως μέτρων διασφαλίσεως, τις οποίες υπέβαλε η ελληνικη κυβέρνηση·  ότι στις 2 Φεβρουαρίου 1983 η Επιτροπή, με την απόφαση 83/41/ΕΟΚ (2), απεφάνθη, όσον αφορά ορισμένους τομείς, ως προς το περιεχόμενο των αιτήσεων της 13ης και της 18ης Ιανουαρίου 1983·  ότι η Επιτροπή έχει τώρα στη διάθεσή της επαρκή στοιχεία, βάσει των οποίων δύναται να αποφανθεί όσον αφορά ορισμένους τομείς που περιλαμβάνονται στις αιτήσεις που υπέβαλαν οι ελληνικές αρχές και που δεν έχουν αποτελέσει το αντικείμενο της αποφάσεως 83/41/ΕΟΚ·  ότι τα εμπορεύματα στα οποία εφαρμόζεται η παρούσα απόφαση προέρχονται από ειδικές διαδικασίες παραγωγής και διαφέρουν σαφώς από άλλα συναφή προϊόντα· ότι αυτά υπάγονται, συνεπώς, σε τομείς που καθορίζονται κατά την έννοια του άρθρου 130 της πράξεως προσχωρήσεως·  ότι, στον τομέα των ψεκαστήρων, οι εισαγωγές πάσης προελεύσεως ανήλθαν από 78 000 kg σε 95 000 kg περίπου, μεταξύ του 1981 και του 1982, σημειώνοντας έτσι αύξηση 22 %· ότι το 93 % των ανωτέρω εισαγωγών προέρχεται από τα Κράτη μέλη· ότι, στον τομέα αυτόν, η κατανάλωση υποχωρεί όπως και η εθνική παραγωγή· ότι η βιομηχανική υποδομή στον ίδιο αυτόν τομέα συνίσταται από μικρομεσαίες επιχειρήσεις, οι περισσότερες από τις οποίες λειτουργούν στην Κρήτη· ότι, συνεπώς, οι προαναφερθείσες δυσχέρειες είναι δυνατό να έχουν ως αποτέλεσμα τη σοβαρή επιδείνωση της οικονομίας μιας περιφέρειας· ότι στον τομέα αυτόν επιχειρείται αναδιάρθρωση για την αντιμετώπιση του εξωτερικού ανταγωνισμού και για την προσαρμογή του στη λειτουργία της κοινής αγοράς·  ότι στον τομέα των ειδών κρουνοποιίας, η παραγωγή σημείωσε πτώση 65 % μεταξύ του 1980 και του 1982 και 41 % μεταξύ του 1981 και του 1982· ότι οι εξαγωγές μειώθηκαν από 414 τόνους το 1981 σε 146 τόνους το  1982, πράγμα που αντιπροσωπεύει μείωση 283 %· ότι οι εισαγωγές καταγωγής ή προελεύσεως Κρατών μελών, οι οποίες αντιπροσωπεύουν το 90 % των συνολικών εισαγωγών, σημείωσαν ελαφρά πτώση μεταξύ του 1981 και του 1982· ότι, εντούτοις, το μερίδιο που αυτές κατέχουν στην αγορά, λαμβανομένης υπόψη της κρίσεως που μαστίζει το σχετικό τομέα, ανήλθε από 47 % το 1980 σε 57 % το 1981 και σε 67 % το 1982, δεδομένου ότι το σύνολό τους υπολογίζεται σε 2 300 τόνους για το 1982·  ότι στον τομέα των σπαργάνων και των απορροφητικών οθονών για βρέφη, οι εισαγωγές πάσης προελεύσεως σημειώνουν σταθερή άνοδο ήδη από το 1978 και αυξήθηκαν από 28 εκατομμύρια τεμάχια σε 120 περίπου εκατομμύρια τεμάχια το 1982, ποσότητα που αντιπροσωπεύει αύξηση 428 %· ότι το 94 % των εισαγωγών αυτών προέρχεται από τα Κράτη μέλη· ότι η εθνική παραγωγή, η οποία το 1980 είχε ανέλθει σε 130 εκατομμύρια τεμάχια, μειώθηκε, υπό την πίεση των εισαγωγών, σε 118 εκατομμύρια τεμάχια το 1981 και σε 90 περίπου εκατομμύρια τεμάχια το 1982· ότι, συνεπώς, το μερίδιο της αγοράς που κατέχει η εθνική παραγωγή από 72 % το 1980 κατήλθε σε 46 % το 1982·  ότι στον τομέα των αλεξιβροχίων, οι συνολικές εισαγωγές αυξήθηκαν κατά 358 % περίπου μεταξύ του 1980 και του 1982· ότι η αύξηση αυτή οφείλεται στις εισαγωγές εμπορευμάτων καταγωγής τρίτων χωρών, το 87 % από τα οποία προέρχονται από την Ταϊβάν· ότι οι εισαγωγές αυτές, από 95 000 τεμάχια το 1980 ανήλθαν σε 260 940 τεμάχια το 1981 και κατόπιν σε 355 000 τεμάχια περίπου το 1982, σημειώνοντας έτσι αύξηση 374 %· ότι ο εισαγωγές των ιδίων αυτών προϊόντων καταγωγής ή προελεύσεως Κρατών μελών μειώθηκαν επίσης κατά 50 % μεταξύ 1981 και 1982· ότι, επιπλέον, η εθνική παραγωγή μειώθηκε από 400 000 τεμάχια σε 180 000 τεμάχια μεταξύ του 1980 και του 1982·  ότι στις εισαγωγές στην Ελλάδα χειροδηγουμένων ελκυστήρων ισχύος μικρότερης ή ίσης των 4 kW, καταγωγής ή προελεύσεως Ιαπωνίας, καθώς και επιτραπεζίων σκευών από κεραμευτικές ύλες πλην της πορσελάνης, καταγωγής ή προελεύσεως Ιαπωνίας και Ισπανίας, εκδηλώθηκαν ισχυρές αυξητικές τάσεις· ότι, αν οι τάσεις αυτές επιβεβαιωθούν, υπάρχει κίνδυνος να προκληθεί σοβαρή επιδείνωση της οικονομίας μιας περιφέρειας ή να προκύψουν σοβαρές δυσχέρειες για τους σχετικούς βιομηχανικούς τομείς, οι οποίες ενδέχεται να παραταθούν·  ότι, βάσει των στοιχείων αυτών, η Επιτροπή δεν είναι σε θέση να αποφανθεί από τώρα ως προς τα κατάλληλα μέτρα που θα επιτρέψουν στην Ελλάδα να εξισορροπήσει την κατάσταση και να επιτύχει την προσαρμογή των σχετικών τομέων στην οικονομία της κοινής αγοράς· ότι πρέπει, συνεπώς, για να αποτραπεί η επιδείνωση της καταστάσεως και να επιτραπεί στην Ελλάδα να θεσπίσει καθεστώς επιβλέψεως των εισαγωγών της·  ότι ο όγκος των εισαγωγών εμπορευμάτων από τα Κράτη μέλη συνιστά την κύρια πηγή των δυσχερειών που οι ελληνικές αρχές επικαλούνται στις αιτήσεις τους· ότι το έλλειμμα του εμπορικού ισοζυγίου της Ελλάδας στις συναλλαγές της με την Κοινότητα ανήλθε από το 1/3 του συνολικού ελλείμματος του εμπορικού ισοζυγίου για το 1981 στα 2/3 περίπου για το 1982·  ότι σε όλους τους προαναφερθέντες τομείς παρατηρείται κρίσιμη κατάσταση, από πλευράς απασχολήσεως· ότι, ενδεικτικά, στον τομέα των ειδών κρουνοποιίας, οι θέσεις απασχολήσεως μειώθηκαν από 2 800 το 1978 σε 980 το 1982· ότι, στον τομέα των σπαργάνων και οθονών για βρέφη, οι απασχολούμενοι μειώθηκαν από 1 800 το 1980 σε 1 200 το 1982, πράγμα που αντιπροσωπεύει μείωση 33 % της απασχολήσεως στις τέσσερις μονάδες παραγωγής· ότι στον τομέα των αλεξιβροχίων οι απασχολούμενοι μειώθηκαν από 1 500 σε 1 000 το 1982·  ότι, υπό τις συνθήκες αυτές, ένας περιορισμός, έως την 1η Ιανουαρίου 1984, της ποσότητας των εισαγομένων προϊόντων στους τομείς αυτούς, συνοδευόμενος από σύστημα επιβλέψεως ως προς ορισμένες τρίτες χώρες, θα πρέπει να επιτρέψει την έναρξη της διαδικασίας για τη βελτίωση της καταστάσεως καθώς και την αποκατάσταση της ισορροπίας, στους τομείς αυτούς και στο πλαίσιο του πενταετούς ελληνικού προγράμματος· ότι τούτο θα επιτρέψει, στους τομείς αυτούς και, ιδιαίτερα, στις ενδιαφορόμενες επιχειρήσεις, να προσαρμοσθούν στον κοινοτικό ανταγωνισμό·  ότι, όσον αφορά τα σπάργανα και τις απορροφητικές οθόνες για βρέφη, το εισαγόμενο σύστημα πρέπει να λάβει υπόψη τις εισαγωγές που πραγματοποιήθηκαν μετά τις 13 Ιανουαρίου 1983, ημερομνία κατά την οποία η Ελληνική Κυβέρνηση υπέβαλε την αίτηση, δεδομένου ότι η Επιτροπή διαπίστωσε ότι οι όροι εφαρμογής του άρθρου 130 της πράξεως προσχωρήσεως συνέτρεχαν εκείνη την ημερομηνία·  ότι, εντούτοις, όσον αφορά τους υπόλοιπους τομείς, δηλαδή τα σπάργανα και τις απορροφητικές οθόνες για βρέφη, τα είδη κρουνοποιίας και τα αλεξιβρόχια, γαι τα οποία η αίτηση υποβλήθηκε στις 18 Φεβρουαρίου 1983, το εισαγόμενο σύστημα μπορεί να αρχίσει να ισχύει μόνο από την ημερομηνία αυτή· ότι, επιπλέον, πρέπει να ληφθούν υπόψη οι εισαγωγές αυτών των προϊόντων που πραγματοποιήθηκαν μεταξύ της 1ης και της 17ης Φεβρουαρίου 1983· ότι, κατά συνέπεια, οι ελληνικές αρχές μπορούν να αφαιρούν αυτές τις εισαγωγές από τα συνολικά όρια που επιτρέπει η παρούσα απόφαση·  ότι, για τη δίκαιη κατανομή των καθοριζομένων ποσοτήτων τόσο μεταξύ των Κρατών μελών όσο και μεταξύ των ενδιαφοερομένων επιχειρήσεων, η Ελλάδα πρέπει να σεβαστεί τα υφιστάμενα εμπορικά ρεύματα·  ότι η ορθή εφαρμογή των διατάξεων της παρούσας αποφάσεως απαιτεί τη θέση σε εφαρμογή διαδικασιών αμοιβαίας ενημερώσεως και διαβουλεύσεως μεταξύ της Επιτροπής και των ελληνικών αρχών·  ότι, δεδομένου ότι η παρούσα απόφαση δικαιολογείται μόνον εφόσον συντρέχουν οι όροι εφαρμογής που αναφέρονται στο άρθρο 130 της πράξεως προσχωρήσεως, η Επιτροπή έχει, κατά συνέπεια, τη δυνατότητα να την τροποποιήσει ή να την καταργήσει· (ότι η Επιτροπή οφείλει να επιλέξει, κατά προτεραιότητα, τα μέτρα τα οποία επιφέρουν τη μικρότερη διαταραχή στη λειτουργία της κοινής αγοράς,  ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:  Άρθρο 1  Επιτρέπεται στην Ελληνική Δημοκρατία να περιορίσει ή να υποβάλει σε καθεστώς επίβλεψης, υπό τους όρους που καθορίζονται κατωτέρω, τις εισαγωγές στην Ελλάδα των προϊόντων που αναφέρονται στο άρθρο 2.  Άρθρο 2  Οι εισαγωγές στην Ελλάδα ψεκαστήρων, κώδικας ΝΙΜΕΧΕ 84.21-13, 84.21-16, 84.21-18, καταγωγής ή προελεύσεως Κρατών μελών, περιορίζονται σε 95 000 kg· οι εισαγωγές των ιδίων προϊόντων καταγωγής ή προελεύσεως τρίτων χωρών υπόκεινται στο καθεστώς επιβλέψεως του άρθρου 3.  Οι εισαγωγές στην Ελλάδα ειδών κρουνοποιίας, κώδικας ΝΙΜΕΧΕ 84.61-31, 84.61-33, 84.61-35, 84.61-41, 84.61-45, 84.61-59, 84.61-69, 84.61-99, καταγωγής ή προελεύσεως Κρατών μελών, περιορίζονται σε 2 300 τόνους· οι εισαγωγές των ιδίων προϊόντων καταγωγής ή προελεύσεως τρίτων χωρών υπόκεινται στο καθεστώς επιβλέψεως του άρθρου 3.  Οι εισαγωγές στην Ελλάδα σπαργάνων και απορροφητικών οθονών για βρέφη, της διακρίσεως 48.21 Β του Κοινού Δασμολογίου, καταγωγής ή προελεύσεως Κρατών μελών, περιορίζονται σε 100 εκατομμύρια τεμάχια· οι εισαγωγές των ιδίων προϊόντων καταγωγής ή προελεύσεως τρίτων χωρών υπόκεινται στο καθεστώς επιβλέψεως του άρθρου 3.  Οι εισαγωγές στην Ελλάδα αλεξιβροχίων, της κλάσεως 66.01 του Κοινού Δασμολογίου, καταγωγής ή προελεύσεως Ταϊβάν, δεν πρέπει να υπερβούν τα 250 000 τεμάχια· οι εισαγωγές των ιδίων προϊόντων καταγωγής ή προελεύσεως των άλλων τρίτων χωρών υπόκεινται στο καθεστώς επιβλέψεως του άρθρου 3.  Οι εισαγωγές στην Ελλάδα χειροδηγουμένων ελκυστήρων ισχύος μικρότερης ή ίσης των 4 kW, κώδικας ΝΙΜΕΧΕ 87.01-12 καταγωγής ή προελεύσεως Ιαπωνίας, καθώς και επιτραπεζίων σκευών εκ κεραμευτικών υλών πλην πορσελάνης της κλάσεως 69.12 του Κοινού Δασμολογίου, καταγωγής ή προελεύσεως Ιαπωνίας και Ισπανίας, υπόκεινται στο καθεστώς επιβλέψεως του άρθρου 3.  Άρθρο 3  Για τη θέση σε εφαρμογή του καθεστώτος επιβλέψεως, όσον αφορά τα προϊόντα που αναφέρονται στο άρθρο 2, η Ελλάδα θέτει σαν προϋπόθεση εισαγωγής των προϊόντων αυτών την κατάθεση άδειας εισαγωγής που εκδίδεται από τις ελληνικές αρχές ατελώς και χωρίς ποσοτικό περιορισμό εντός προθεσμίας πέντε εργασίμων ημερών κατ' ανώτατο όριο μετά από την υποβολή της αιτήσεως.  Οι ελληνικές αρχές ενημερώνουν αμέσως την Επιτοπή για κάθε σημαντική αύξηση των εισαγωγών αυτών των προϊόντων σε σχέση με την κατάσταση που υφίσταται κατά την ημερομηνία που αρχίζει να εφαρμόζεται η παρούσα απόφαση.  Άρθρο 4  Όσον αφορά τη διαχείριση των περιορισμών εισαγωγής που προβλέπονται από την παρούσα απόφαση, οι ελληνικές αρχές σέβονται τις υφιστάμενες εμπορικές ροές τόσο ως προς τις χώρες καταγωγής και προελεύσεως των εν λόγω προϊόντων όσο και ως προς τους ενδιαφερόμενους φορείς.  Άρθρο 5  Οι ελληνικές αρχές ανακοινώνουν στην Επιτροπή το αργότερο στις 15 Απριλίου για το πρώτο τρίμηνο του 1983, στις 15 Ιουλίου για το δεύτερο τρίμηνο, στις 15 Οκτωβρίου για τρίτο τρίμηνο και στις 31 Δεκεμβρίου για το τέταρτο τρίμηνο, τα στοιχεία που αφορούν τις εισαγωγές που πραγματοποιήθηκαν κατά τις περιόδους αυτές.  Τα στοιχεία αυτά, κατανεμημένα, κατά χώρα, αναφέρονται, τόσο στις ποσότητες των προϊόντων που έχουν πράγματι εισαχθεί όσο και στις άδειες εισαγωγής που έχουν χορηγηθεί.  Άρθρο 6  1. Η παρούσα απόφαση αρχίζει να εφαρμόζεται στις 13 Ιανουαρίου 1983, όσον αφορά τον τομέα των σπαργάνων και των απορροφητικών οθονών για βρέφη.  2. Η παρούσα απόφαση αρχίζει να εφαρμόζεται στις 18 Φεβρουαρίου, όσον αφορά τον τομέα των ψεκαστήρων, των ειδών κρουνοποιίας και των αλεξιβροχίων.  Οι ελληνικές αρχές έχουν τη δυνατότητα να αφαιρούν, για καθένα από τους τομείς αυτούς, το συνολικό όγκο των εισαγωγών που πραγματοποιήθηκαν μεταξύ της 1ης Ιανουαρίου 1983 και της 17ης Φεβρουαρίου από το αντίστοιχο όριο που προβλέπεται στο άρθρο 2.  3. Η παρούσα απόφαση αρχίζει να εφαρμόζεται την 1η Μαρτίου 1983, όσον αφορά τα προϊόντα που υπόκεινται σε καθεστώς επιβλέψεως δυνάμει της παρούσας αποφάσεως.  4. Η παρούσα απόφαση παύει να εφαρμόζεται την 1η Ιανουαρίου 1984.  Άρθρο 7  Η Επιτροπή μεριμνά για την εφαρμογή των διατάξεων της αποφάσεως αυτής και επιφυλάσσεται ως προς την τροποποίηση ή την κατάργησή της. Οι δυσχέρειες οι οποίες είναι δυνατόν να ανακύψουν κατά την εφαρμογή της παρούσας αποφάσεως εξετάζονται από κοινού από τις ελληνικές αρχές και την Επιτροπή.  Άρθρο 8  Η παρούσα απευθύνεται στα Κράτη μέλη.  Έγινε στις Βρυξέλλες, στις 28 Φεβρουαρίου 1983.  Για την Επιτροπή  Etienne DAVIGNON  Αντιπρόεδρος  (1) ΕΕ αριθ. L 17 της 21. 1. 1983, σ. 52.  (2) ΕΕ αριθ. L 37 της 9. 2. 1983, σ. 13.